Só ondersteun VL sy lede in sake oor eksplorasieregte - Bladsy 13
Nuusflitse – Januarie 2019 - Só ondersteun VL sy lede in sake oor eksplorasieregte
Bladsy 13 van 15
Vrystaat Landbou (VL) is betrokke en ondersteun sy streekverteenwoordigers wat te doen het met Rhino Oil en Gas prospekterings in hul gebiede. Volgens Dr Jack Armour, Bedryfsbestuurder van VL, koördineer en skakel die organisasie met hulle byvoorbeeld in areas soos Memel, Harrismith, Bethlehem, Clarens en Lindley. Armour sê kommentaar op die voorlopige verslag moet teen 21 Februarie 2019 ingedien word.
Volgens hom moet die appèl-hersieningsversoek op die ander twee groot Rhino Oil en Gas prospekterings aansoeke, in die Noord-Ooste en Noord-Weste van die Vrystaat, teen Mei ingedien word. Laasgenoemde twee word deur Derek Light, prokureur van Agri SA, behartig.
Die gasmyn-prospekteringsaansoek wat landswyd die verste gevorder is, is die van Motuoane Energy. Hier is ’n gebied wes van Welkom se goudvelde, vanaf Theunissen tot byna in Kroonstad, ter sprake. Die appèl-hersieningsaansoek in opdrag van die Noord-Vrystaat Minerale Hulpbronne Belange Forum word deur Christo Rheeders Prokureurs behartig.
“Al is Vrystaat Landbou se mandaat en standpunt oor gasmyne, wat moontlike na hidrobreking kan lei, ’n duidelike nee, is ons besig om te kyk waar landbou en minerale mynbou in voordelige wen-wen oplossings omskep kan word. Dit word gedoen onder leiding van die Agri SA en die Kamer van Mynbou se MinAgri inisiatief gedryf deur die WNNR (CSIR),” sê Armour.
VL het ook op 31 Janaurie 2019 die Regional Mining Development and Environmental Committee se vergadering in Welkom bygewoon om oor die Manyeleti-steenkoolaansoek appèl in die Koppie/Memel omgewing te hoor.
Volgens Armour word ander minerale- of mynbou-aansoeke wat op VL se lessenaar beland, na sy plaaslike verteenwoordigers gestuur en bied die organisasie raad en regsadvies aan wanneer dit versoek word.